Baiblo Mi Sanehi Blɔ Nɔ Nɛ Yesu Guu Kɛ Tsɔɔ Ní - Yehowa Odasefoli Internet Nítsumi He\nLIGBI ko Yesu de nyumu ko ke é suɔ e nyɛmi. Nyumu ɔ bi Yesu ke: ‘Mɛnɔ ji ye nyɛmi?’ Yesu le nɔ́ nɛ nyumu nɛ ɔ ngɛ susue. E susumi ji kaa nihi nɛ e kɛ mɛ je ma kake mi kɛ nihi nɛ e kɛ mɛ ngɛ jami kake mi pɛ ji e nyɛmimɛ. Lɔɔ he ɔ, ha nɛ waa hyɛ nɔ́ nɛ Yesu de lɛ.\nBe komɛ ɔ, Yesu gbaa nihi sanehi nɛ e kɛ tsɔɔ mɛ ní. Ja ji bɔnɛ e pee ngɛ hiɛ ɔ. E gba Yudano ko kɛ Samariano ko he sane. Wa kase momo kaa Yudabi fuu sume Samariabi. Sane ɔ nɛ Yesu gba a ji nɛ ɔ nɛ:\nLigbi ko ɔ, Yudano ko hia blɔ kɛ gu yokuhi a kpɛ kɛ yaa Yeriko. Se ojo fiali ya tua lɛ ngɛ blɔ nɔ. A kpɔ e sika ngɛ e dɛ, nɛ a kongo lɛ kɛ ya si benɛ e gbo fã kɛ fã.\nPee se ɔ, Yudano osɔfo ko ba be ngɛ lejɛ ɔ. E na nyumu ɔ nɛ a plaa lɛ ɔ. Mɛni o susu kaa e pee? E gba kɛ ya gu blɔ kpa nɔ nɛ e je. Lɔɔ se ɔ, Mawu jalɔ kpa ko hu ba su lejɛ ɔ. Levino ji lɛ. Anɛ e da si lo? Dɛbi, lɛ hu e dɛ si konɛ e ye bua nyumu nɛ a plaa lɛ ɔ. Osɔfo ɔ kɛ Levino ɔ lɛ a yaa jee ngɛ blɔ nɔ ɔ nɛ.\nSe hyɛ nɔ nɛ ngɛ nyumu nɛ a plaa lɛ ɔ he. Samariano ji lɛ. Nɛ e ngɛ Yudano ɔ ye buae. E ngɔ tsopa kɛ ngɛ e pa amɛ a nɔ fĩe ha lɛ. Lɔɔ se ɔ, e ngɔ Yudano ɔ kɛ ho he ko nɛ a hyɛɛ nihi a nɔ ngɛ ya konɛ e nyɛ nɛ e ná he wami.\nBenɛ Yesu gba sane ɔ ta a, e bi nyumu ɔ nɛ bi lɛ munyu ɔ ke: ‘Nihi etɛ nɛ ɔmɛ a kpɛti mɛnɔ o susu kaa e ji nyumu nɛ a plaa lɛ ɔ nyɛmi? Osɔfo ɔ, loo Levino ɔ, loo Samariano ɔ?’\nNyumu ɔ ha heto ke: ‘Samariano ɔ. E pee nyumu nɛ a plaa lɛ ɔ kpakpa.’\nYesu de lɛ ke: ‘Bɔnɛ o de ɔ da. Lɔɔ he ɔ, yaa nɛ mo hu o ya pee ja nɔuu ngɔ ha ni kpahi kaa bɔnɛ nyumu ɔ pee ɔ.’\nAnɛ o bua jɔɛ bɔnɛ Yesu tsɔɔ ní ha a he lo? Ke wa kase níhi nɛ Yesu de nɛ a ngma ngɛ Baiblo ɔ mi ɔ, wa maa le níhi fuu. Aloo pi ja?\nMɛni munyu nyumu ko bi Yesu, nɛ mɛni heje?\nBe komɛ ɔ, mɛni blɔ nɔ Yesu guu kɛ tsɔɔ ní, nɛ mɛni wa kase momo ngɛ Yudabi kɛ Samariabi a he?\nMɛni ba Yudano ko nɛ hia blɔ kɛ yaa Yeriko ɔ nɔ ngɛ sane nɛ́ Yesu gba a mi?\nMɛni Yudano osɔfo ko kɛ Levino ko pee benɛ a ya be ngɛ blɔ ɔ nɔ ɔ?\nMɛnɔ lɛ ngɛ Yudano ɔ ye buae ngɛ foni ɔ mi ɔ?\nBenɛ Yesu gba sane ɔ ta a, mɛni munyu e bi nyumu ɔ, nɛ mɛni heto e ha?\nKane Luka 10:25-37.\nMɛni blɔ nɔ Yesu ye bua nyumu ko nɛ́ le mlaa a saminya nɛ e susu sane ko he ngɛ, mohu pe nɛ́ e ma ha lɛ heto tɛ̃ɛ? (Luka 10:26; Mat. 16:13-16)\nMɛni nɔhyɛ níhi Yesu kɛ tsu ní nɛ e kɛ ye bua e tue buli konɛ a nyɛ nɛ a je ni kpahi a he juɛmi yayami nɛ a hɛɛ ɔ kɛ je a susumi mi? (Luka 10:36, 37; 18:9-14; Tito 1:9)\nSamaria No Ko Je Nyɛmi Suɔmi Kpo\nMɛni blɔ nɔ nɛ Yesu gu nɛ e ngɔ sane ko nɛ kɔɔ Samaria no ko nɛ e je nyɛmi suɔmi kpo, loo ‘Samaria no mɔbɔ nalɔ’ ko he ɔ kɛ tsɔɔ nihi nɔ́ ko nɛ he hia?\nMɛni nɛ wa ma nyɛ maa kase ngɛ nɔ́ hetomi nɔ́ nɛ kɔ bi ko bɔlɔ ɔ he nɛ Yesu kɛ tsu ní ɔ mi?